Document ID: 32009H1019

Reference:
29.12.2009
SK
Úradný vestník Európskej únie
L 348/71
ODPORÚČANIE RADY
z 22. decembra 2009
o očkovaní proti sezónnej chrípke
(Text s významom pre EHP)
(2009/1019/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 168 ods. 6,
so zreteľom na návrh Európskej komisie,
keďže:
(1)
Sezónna chrípka je nákazlivé vírusové ochorenie, ktoré sa v Európe objavuje počas zimných mesiacov vo forme epidémie. Patrí k najvýznamnejším a najbežnejším prenosným chorobám a je významnou príčinou chorobnosti a úmrtnosti vo všetkých členských štátoch.
(2)
V niektorých prípadoch dochádza ku komplikáciám, ktoré sú závažnejšie ako pri spontánne miznúcich infekciách dýchacích ciest a spôsobujú ťažký zápal pľúc alebo iné sekundárne komplikácie, ktoré sú niekedy smrteľné. K týmto komplikáciám dochádza oveľa častejšie vo vekových skupinách starších osôb a u osôb s chronickými ochoreniami.
(3)
Sezónnu chrípku možno zmierniť očkovaním, ale vírus často mení zloženie svojich antigénov, a preto skupiny expertov Svetovej zdravotníckej organizácie (WHO) pravidelne prehodnocujú zloženie očkovacích látok.
(4)
V roku 2003 Svetové zdravotnícke zhromaždenie prijalo rezolúciu 56.19 s cieľom zvýšiť mieru zaočkovanosti proti chrípke u všetkých vysokoohrozených osôb tak, aby sa do roku 2006 dosiahla zaočkovanosť aspoň 50 % vo vekových skupinách starších ľudí a do roku 2010 aspoň 75 %.
(5)
Európsky parlament prijal 26. októbra 2005 a 14. júna 2006 uznesenia s názvami Stratégia boja proti chrípkovej pandémii a Plánovanie pripravenosti a reakcie na pandémiu chrípky v Európskom spoločenstve, ktoré vyzývajú členské štáty na zvýšenie zaočkovanosti proti chrípke v súlade s odporúčaniami WHO. V týchto uzneseniach sa členské štáty zároveň vyzývajú, aby v súlade s odporúčaniami WHO zvýšili zaočkovanosť v období medzi pandémiami.
(6)
Preto by sa mali podniknúť koordinované kroky na úrovni Európskej únie s cieľom zmierniť dôsledky sezónnej chrípky nabádaním rizikových skupín a zdravotníckych pracovníkov na očkovanie. Účelom tohto odporúčania je dosiahnuť cieľ 75 % zaočkovanosti vo vekových skupinách starších osôb podľa odporúčania WHO čo najskôr, pokiaľ možno do zimnej sezóny 2014 – 2015. Tento cieľ 75 % by sa mal podľa možnosti rozšíriť aj na rizikovú skupinu osôb s chronickými ochoreniami, pričom by sa mali zohľadniť pokyny vydané Európskym centrom pre prevenciu a kontrolu chorôb (ECDC).
(7)
Vyššia zaočkovanosť rizikových skupín by zároveň prispela k vyššej zaočkovanosti vo všeobecnosti vrátane zdravotníckych pracovníkov.
(8)
Prvým nevyhnutným krokom na uskutočnenie týchto zmien je informovať o probléme sezónnej chrípky prostredníctvom kampaní pre verejnosť a odborníkov všetky zainteresované strany v sektore zdravotnej starostlivosti, rizikové skupiny, zdravotníckych pracovníkov, lekárov, riadiacich pracovníkov v zdravotníctve a tvorcov politík. Zdravotnícki pracovníci by mali byť informovaní o zvýšenom nebezpečenstve, ktorému sú vystavení ich zraniteľnejší pacienti. Mali by si byť vedomí aj svojej povinnosti poskytovať pacientom náležité rady v súvislosti s očkovaním.
(9)
Predovšetkým je nevyhnutné zhromaždiť konkrétne a porovnateľné údaje o zaočkovanosti rizikových skupín na vnútroštátnej úrovni, aby bolo možné náležite vyhodnotiť situáciu vo všetkých členských štátoch. Tieto údaje neboli doteraz vždy k dispozícii. Na základe týchto údajov si Komisia a členské štáty budú môcť vymieňať informácie a najlepšie postupy s tretími krajinami prostredníctvom súčasných spôsobov medzinárodnej spolupráce v oblasti zdravia.
(10)
Nariadením Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske centrum pre prevenciu a kontrolu chorôb (1) (European Centre for Disease Prevention and Control – ECDC), sa ECDC poverilo predovšetkým poslaním poskytovať Komisii a členským štátom technické a vedecké poznatky. ECDC prevádzkuje tiež špecializovanú sieť zriadenú na účely dohľadu nad sezónnou chrípkou podľa rozhodnutia Komisie 2000/96/ES z 22. decembra 1999 o prenosných chorobách, ktoré majú byť postupne zahrnuté do siete Spoločenstva na základe rozhodnutia Európskeho parlamentu a Rady č. 2119/98/ES (2). ECDC by teda malo pomáhať členským štátom pri poskytovaní vedeckých poznatkov o očkovaní proti sezónnej chrípke.
(11)
V súvislosti s očkovaním proti sezónnej chrípke dosiahnutie cieľa 75 % zaočkovanosti starších osôb, odporúčané WHO, zreteľne uľahčia koordinované kroky na úrovni Európskej únie,
PRIJALA TOTO ODPORÚČANIE:
1.
Členské štáty sa vyzývajú, aby podľa potreby prijali a vykonávali akčné plány alebo politiky na celoštátnej, regionálnej alebo miestnej úrovni, ktorých cieľom je zvýšenie zaočkovanosti, tak aby sa čo najskôr a podľa možnosti do zimnej sezóny 2014 – 2015 dosiahla 75 % zaočkovanosť vo vekovej skupine starších osôb a podľa možnosti vo všetkých rizikových skupinách uvedených v bode 2 písm. a), pokiaľ sa tento cieľ ešte nedosiahol. Členské štáty sa tiež nabádajú, aby zvýšili zaočkovanosť medzi zdravotníckymi pracovníkmi.
V akčných plánoch alebo politikách by sa malo prihliadnuť na nedostatky zistené na vnútroštátnej úrovni a mali by sa organizovať činnosti uvedené v bode 2 písm. b) a c).
2.
V rámci akčných plánov alebo politík uvedených v bode 1 sa členské štáty vyzývajú, aby:
a)
zohľadnili definíciu „vekových skupín starších osôb“ a „skupín rizikových osôb“ podľa pokynov vydaných ECDC;
b)
zmerali zaočkovanosť všetkých rizikových skupín a analyzovali, z akých dôvodov sa niektorí ľudia nechcú dať zaočkovať;
c)
podporovali vzdelávanie, odbornú prípravu a výmenu informácií o sezónnej chrípke a očkovaní prostredníctvom:
i)
poskytovania informácií zdravotníckym pracovníkom;
ii)
poskytovania informácií rizikovým skupinám a ich rodinným príslušníkom o rizikách spojených s chrípkou a o prevencii chrípky;
iii)
účinných informačných krokov v záujme odstránenia prekážok zaočkovanosti.
3.
Členské štáty sa vyzývajú, aby každý rok dobrovoľne podávali Komisii správu o vykonávaní tohto odporúčania, najmä o zaočkovanosti dosiahnutej v rizikových skupinách.
4.
Komisia sa vyzýva, aby pravidelne podávala Rade správy o vykonávaní tohto odporúčania, ktoré budú založené na údajoch poskytnutých členskými štátmi.
5.
Komisia sa vyzýva, aby naďalej podporovala výskum týkajúci sa chrípky prostredníctvom rámcových výskumných programov.
V Bruseli 22. decembra 2009
Za Radu
predseda
A. CARLGREN
(1)  Ú. v. EÚ L 142, 30.4.2004, s. 1.
(2)  Ú. v. ES L 28, 3.2.2000, s. 50.

Summary:
Očkovanie proti sezónnej chrípke
Očkovanie proti sezónnej chrípke
ZHRNUTIE K DOKUMENTU:
Odporúčanie 2009/1019/EÚ o očkovaní proti chrípke
AKÝ JE CIEĽ TOHTO ODPORÚČANIA?
              
Cieľom odporúčania je vyzvať krajiny Európskej únie (EÚ), aby prijali opatrenia týkajúce sa zdravia na boj proti sezónnej chrípke.
HLAVNÉ BODY
Problémy
Chrípka je nákazlivá infekcia dýchacích ciest vírusového pôvodu, ktorá sa objavuje počas zimných mesiacov vo forme epidémie. Môže spôsobiť závažné komplikácie, dokonca aj úmrtie.
Počet úmrtí sa v prípade ľahkej sezónnej chrípky odhaduje priemerne na 8 na 100 000 obyvateľov. Toto číslo môže počas závažnejších rokov vzrásť na 44.
V prípade epidémie chrípky sa môžu nemocnice a zdravotnícke služby preťažiť. Výsledkom je nárast priamych nákladov (vyplývajúcich z používania zdravotníckych a nezdravotníckych zdrojov) a nepriamych nákladov (v dôsledku straty produktivity a absencií v práci).
Účinnosť a efektívnosť očkovacej látky
Sezónnu chrípku možno znížiť očkovaním. Rizikové skupiny v obyvateľstve musia byť proti chrípke zaočkované. Okrem toho, na zabezpečenie účinnej zaočkovanosti nemožno podceňovať logistické aspekty, ako je dodanie a podávanie očkovacích látok.
Dôležité je konať na úrovni EÚ s cieľom zabrániť, aby sa nový kmeň vírusu chrípky nestal pandémiou, ako tomu bolo v roku 1918, 1957 a 1968.
Národné plány a stratégie
Odporúčaním sa vyzývajú krajiny EÚ, aby prijali národný plán alebo stratégiu v oblasti zaočkovanosti.
Cieľom bolo pokryť 75 % rizikového obyvateľstva, a to pokiaľ možno do zimnej sezóny 2014 – 2015. Táto skupina bola vymedzená v pokynoch, ktoré publikovalo Európske centrum pre prevenciu a kontrolu chorôb (ECDC).
Krajiny EÚ sa vyzývajú, aby dobrovoľne predložili Európskej komisii  správy o vykonávaní tohto odporúčania a osobitne o zaočkovanosti dosiahnutej pri rizikových skupinách.
Vykonávať by sa mali informačné kampane zamerané na zdravotníckych pracovníkov a osoby v rizikových skupinách a ich rodiny.
Komisia sa vyzýva, aby Rade pravidelne podávala správu o vykonávaní tohto odporúčania, a to na základe informácií, ktoré získa od krajín EÚ.
Hodnotenie
V správe, ktorú v roku 2015 uverejnilo ECDC sa uvádza, že všetky krajiny EÚ budú pravdepodobne musieť prehodnotiť svoj prístup s cieľom získať komplexnejšie a presnejšie informácie o zaočkovanosti proti sezónnej chrípke pre cieľové skupiny obyvateľstva.
Nalieha na tie krajiny EÚ, ktoré nemonitorujú zaočkovanosť vo vekovej skupine starších osôb, aby zaviedli systémy na vykonávanie tohto monitorovania, umožnili zdravotníckym organizáciám sledovať ich pokrok a vymedzili prekážky v dosahovaní vnútroštátnych cieľov a cieľov EÚ.
V správe sa konštatuje, že viacero krajín bolo schopných predložiť informácie o zaočkovanosti pre skupiny, ako sú napríklad zdravotnícki pracovníci a tehotné ženy, a táto správa ponúka odporúčania ako krok vpred pri dosahovaní vyššej zaočkovanosti a zlepšeného monitorovania.
Komisia v roku 2015 zorganizovala v súvislosti s touto problematikou vypočutie na vysokej úrovni, pričom zdôraznila význam prevencie chorôb pri výdavkoch na zdravotnú starostlivosť.
KONTEXT
              
Ďalšie informácie:
Očkovanie na webovom sídle Európskej komisie.
HLAVNÝ DOKUMENT
            
Odporúčanie Rady 2009/1019/EÚ z 22. decembra 2009 o očkovaní proti sezónnej chrípke (Ú. v. EÚ L 348, 29.12.2009, s. 71 – 72)
Posledná aktualizácia 30.01.2017